CELEX: 62017CN0097
Language: hr
Date: 2017-02-24 00:00:00
Title: Predmet C-97/17: Tužba podnesena 24. veljače 2017. – Europska komisija protiv Republike Bugarske

18.4.2017   
            
            
               HR
            
            
               Službeni list Europske unije
            
            
               C 121/17
            
         Tužba podnesena 24. veljače 2017. – Europska komisija protiv Republike Bugarske
   (Predmet C-97/17)
   (2017/C 121/25)
   Jezik postupka: bugarski
   
      Stranke
   
   
      Tužitelj: Europska komisija (zastupnici: P. Mihajlova, C. Hermes)
   
      Tuženik: Republika Bugarska
   
      Tužbeni zahtjev
   
   Komisija od Suda zahtjeva da,
   
               —
            
            
               utvrdi da je Republika Bugarska, time što područje značajno za zaštitu ptica „Rila” nije u cijelosti izdvojila kao posebno zaštićeno područje, što nije klasificirala područja koja su za očuvanje divljih ptica navedenih u Prilogu I. Direktive 2009/147/EZ (1) o očuvanju divljih ptica s obzirom na broj i veličinu najprimjerenija kao posebna zaštićena područja, povrijedila obveze koje ima na temelju članka 4. stavka 1. te direktive;
            
         
               —
            
            
               naloži Republici Bugarskoj snošenje troškova.
            
         
      Tužbeni razlozi i glavni argumenti
   
   U ovoj pravnoj stvari radi se o očuvanju brojnih ugroženih vrsta ptica iz Priloga I. Direktive o divljim pticama te njihovih staništa u planinskom području Rila koje se nalazi u jugozapadnoj Bugarskoj. Područje značajno za zaštitu ptica „Rila” jedno je od najvažnijih područja za očuvanje više od 130 vrsta ptica gnjezdarica kako u Bugarskoj tako i Europskoj uniji. Na europskoj razini od značaja je, sa stanovišta zaštite prirode, 41 vrsta, od kojih je jedna ugrožena i na svjetskoj razini.
   Prema članku 4. stavku 1. Direktive o zaštićenim pticama, vrste ptica navedene u Prilogu I. predmet su posebnih mjera očuvanja koje se odnose na njihova staništa, kako bi se osiguralo njihovo preživljavanje i razmnožavanje na njihovu području raširenosti. Članak 4. stavak 1. dalje određuje da države članice posebno za očuvanje tih vrsta klasificiraju područja koja su s obzirom na broj i veličinu najprimjerenija kao posebna zaštićena područja.
   Prema mišljenju Komisije, Republika Bugarska trebala je područje značajno za zaštitu ptica „Rila” u cijelosti izdvojiti kao posebno zaštićeno područje, međutim do ovoga trenutka to nije uradila. Komisija prilaže dokaze o značaju neizdvojenog područja značajnog za zaštitu ptica „Rila” za očuvanje ptica.
   
      (1)  Direktiva 2009/147/EZ Europskog parlamenta i Vijeća od 30. studenog 2009. o očuvanju divljih ptica (SL 2010., L 20, str. 7.) (SL, posebno izdanje na hrvatskom jeziku, poglavlje 15., svezak 32., str. 128. i ispravak u SL-u 2015., L 75, str. 20.).